NÁVRH

Dohoda medzi vládou Slovenskej republiky a vládou Chorvátskej republiky
o vzájomnej pomoci  v colných otázkach

      
	Vláda Slovenskej republiky a vláda Chorvátskej republiky (ďalej len "zmluvné strany"),

b e r ú c  d o  ú v a h y,  že porušovanie colných predpisov pôsobí negatívne na hospodárske, finančné, spoločenské a obchodné záujmy zmluvných strán,

u v e d o m u j ú c  s i  dôležitosť zabezpečenia správneho vymeriavania cla, daní a iných platieb, ktoré sa vyberajú pri dovoze alebo vývoze tovaru, ako aj správneho uplatňovania ustanovení o zákazoch, obmedzeniach a kontrole,

v  p r e s v e d č e n í,  že boj proti porušovaniu colných predpisov možno viesť účinnejšie prostredníctvom spolupráce medzi colnými orgánmi zmluvných strán,

b e r ú c  d o  ú v a h y  existujúce priateľské vzťahy medzi Slovenskou republikou a Chorvátskou republikou,

s o  ž e l a n í m  rozšíriť a doplniť súčasnú úroveň vzájomnej pomoci medzi zmluvnými stranami,

r e š p e k t u j ú c  medzinárodné dokumenty podporujúce dvojstrannú vzájomnú pomoc, najmä Odporúčanie Rady pre colnú spoluprácu o vzájomnej administratívnej pomoci z 5. decembra 1953, ako aj Dohovor Organizácie Spojených národov proti nedovolenému obchodu s omamnými a psychotropnými látkami z 20. decembra 1988 a Dohovor o medzinárodnom obchode s ohrozenými druhmi voľne žijúcich živočíchov a rastlín z 3. marca 1973,

dohodli sa takto: 

Článok 1
Pojmy

	Na účely tejto dohody:

a)	“colný orgán” je v Slovenskej republike Colné riaditeľstvo Slovenskej republiky a v Chorvátskej republike Ministerstvo financií – Colné riaditeľstvo Chorvátskej republiky,

b)	“colné predpisy”  sú vnútroštátne právne predpisy, ktoré upravujú dovoz, vývoz a tranzit tovaru alebo pridelenie iného colne schváleného určenia, či sa týkajú cla, daní a iných platieb, ktoré vymeriavajú a vyberajú colné orgány, alebo opatrení pri zákazoch, obmedzeniach alebo kontrole,

c)	“porušenie colných predpisov” znamená akékoľvek porušenie colných predpisov, ako aj akýkoľvek pokus o ich porušenie podľa vnútroštátnych právnych predpisov zmluvnej strany,

d)	“clo”  sú všetky clá, dane a iné platby, ktoré sa vymeriavajú a vyberajú pri uplatňovaní colných predpisov,

e)	“dožadujúci colný orgán”  je príslušný colný orgán zmluvnej strany, ktorý žiada o pomoc v colných otázkach,

f)	“dožiadaný colný orgán”  je príslušný colný orgán zmluvnej strany, ktorý prijal žiadosť o pomoc v colných otázkach,

g)	“osoba”   je akákoľvek fyzická osoba alebo právnická osoba,

h)	“sledovaná dodávka”  je postup, ktorý umožňuje, aby nezákonné alebo podozrivé zásielky omamných látok, psychotropných látok, prekurzorov alebo látok, ktoré ich nahrádzajú, alebo iný zakázaný tovar, boli prepustené s vedomím a pod kontrolou príslušného orgánu na územie, z územia alebo cez územie štátu zmluvnej strany v záujme zistenia osôb, ktoré majú účasť na nezákonnej preprave tovaru,

i)	“osobné údaje”  sú všetky informácie a údaje vzťahujúce sa na určitú osobu alebo na osobu, ktorú možno určiť.

Článok 2 
Rozsah dohody

1.	Zmluvné strany si navzájom poskytnú pomoc prostredníctvom svojich colných orgánov a v súlade s vnútroštátnymi právnymi predpismi, ako aj ustanoveniami tejto dohody:
a)	aby zabezpečili správne uplatňovanie colných predpisov, najmä pri predchádzaní,  preverovaní a odhaľovaní porušovania colných predpisov;
b)	výmenou informácií používaných pri vymeriavaní cla a uplatňovaní colných predpisov.
2.	Pomoc v rámci tejto dohody sa poskytne v súlade s vnútroštátnymi právnymi predpismi zmluvných strán a v rámci právomoci a pôsobnosti dožiadaného colného orgánu a jeho možností. Ak to bude nevyhnutné, môže dožiadaný colný orgán požiadať o súčinnosť iný príslušný orgán v súlade s vnútroštátnymi právnymi predpismi dožiadanej zmluvnej strany. 

Článok 3
Vzájomná pomoc

1.	Pomoc sa uskutočňuje prostredníctvom priameho  kontaktu medzi Colným riaditeľstvom Slovenskej republiky a Ministerstvom financií – Colným riaditeľstvom Chorvátskej republiky.
2.	Colné orgány si z vlastného podnetu alebo na požiadanie  navzájom poskytnú všetky informácie o konaniach, ktoré môžu súvisieť s porušením colných predpisov na území štátu druhej zmluvnej strany.

Článok 4
Poskytovanie informácií

1.	Colné orgány si na požiadanie navzájom poskytnú všetky informácie, ktoré môžu zabezpečiť správnosť: 
a)	vymeriavania cla a presného určenia colnej hodnoty tovaru a nomenklatúrneho zatriedenia tovaru,
b)	uplatňovania zákazov a obmedzení pri dovoze a vývoze tovaru,
c)	identifikácie dopravy a distribúcie tovaru s uvedením colnej hodnoty, miesta vyloženia a miesta určenia.
2.	Ak dožiadaný colný orgán nemá požadovanú informáciu, zabezpečí jej získanie v súlade s vnútroštátnymi právnymi predpismi dožiadanej zmluvnej strany.
3.	Dožiadaný colný orgán pri získavaní informácie koná vo vlastnom mene.

Článok 5 

	Colné orgány si z vlastného podnetu alebo na požiadanie navzájom poskytnú všetky informácie, ktoré súvisia s porušovaním alebo s podozrením z  porušovania colných predpisov a ktoré sa týkajú hlavne: 
a)	osôb, o ktorých je známe, alebo sú podozrivé, že porušujú colné predpisy,
b)	nových metód alebo prostriedkov používaných pri porušovaní colných predpisov,
c)	tovaru alebo pohybu tovaru, o ktorom je známe alebo existuje podozrenie, že je predmetom porušovania colných predpisov,
d)	dopravných prostriedkov, o ktorých je známe alebo existuje podozrenie, že boli, sú alebo môžu byť použité pri porušení colných predpisov,
e)	miest, o ktorých je známe alebo existuje podozrenie, že sú používané pri nezákonnom uskladňovaní tovaru na území štátu zmluvnej strany. 

Článok 6

	Na požiadanie si colné orgány navzájom poskytnú informácie o tom, či:
a)	tovar dovezený na colné územie štátu jednej zmluvnej strany bol vyvezený z colného územia štátu druhej zmluvnej strany v súlade s colnými predpismi, s uvedením colného režimu, do ktorého  bol tovar prepustený a aké kontrolné opatrenia boli vykonané,
b)	tovar vyvezený z colného územia štátu jednej zmluvnej strany bol dovezený na colné územie štátu druhej zmluvnej strany v súlade s colnými predpismi, s uvedením colného režimu, do ktorého bol tovar prepustený a aké kontrolné opatrenia boli vykonané,
c)	tovar, ktorému bola udelená výhoda pri vývoze z colného územia štátu jednej zmluvnej strany, bol riadne dovezený na colné územie štátu druhej zmluvnej strany to znamená, že sa zároveň poskytnú informácie o kontrolných opatreniach vykonaných v súvislosti s týmto tovarom.

Článok 7

	Originály záznamov a dokladov sa budú požadovať len v prípadoch, keď nie sú postačujúce overené kópie. Poskytnuté originály sa vrátia pri najbližšej príležitosti. 

Článok 8 

	Dožiadaný colný orgán na požiadanie dožadujúceho colného orgánu, v súlade s vnútroštátnymi právnymi predpismi dožiadanej zmluvnej strany, doručí alebo oznámi osobám, ktorých sa to týka a ktoré majú bydlisko alebo sídlo na území štátu tejto zmluvnej strany, všetky doklady a rozhodnutia v rozsahu tejto dohody, vydané dožadujúcim colným orgánom.

Článok 9
Dohľad nad osobami, dopravnými prostriedkami, kontajnermi,
tovarom a miestami

	Colný orgán jednej zmluvnej strany vykoná v súlade s jej vnútroštátnym právnym poriadkom z vlastného podnetu alebo na požiadanie colného orgánu druhej zmluvnej strany colný dohľad nad:
a)	pohybom osôb, najmä vstupujúcich na územie alebo vystupujúcich z územia štátu jednej zmluvnej strany, o ktorých je známe alebo sú podozrivé, že porušujú alebo porušili colné predpisy štátu druhej zmluvnej strany,
b)	všetkými dopravnými prostriedkami a kontajnermi, o ktorých je známe alebo existuje podozrenie, že sa používajú pri porušení colných predpisov štátu druhej zmluvnej strany,
c)	pohybom tovaru, ktorým by na základe oznámenia colného orgánu druhej zmluvnej strany mohlo dôjsť k nezákonnej preprave na územie alebo z územia štátu tejto zmluvnej strany, 
d)	miestami, o ktorých je známe alebo existuje podozrenie, že sa používajú pri nezákonnom uskladňovaní tovaru na území štátu zmluvnej strany.

Článok 10
Sledovaná dodávka

1.	Colné orgány na základe vzájomného súhlasu a v rámci svojej právomoci vymedzenej vnútroštátnymi právnymi predpismi môžu využiť sledovanú dodávku, aby zistili totožnosť osôb, ktoré sa dopustili porušenia colných predpisov. Ak rozhodnutie o využití sledovanej dodávky nie je v právomoci colného orgánu, colný orgán požiada o spoluprácu príslušné  orgány alebo odovzdá prípad týmto orgánom.
2.	Rozhodnutia o využití sledovanej dodávky sa vykonajú jednotlivo pre každý prípad. 
3.	Nezákonné zásielky uznané ako sledovaná dodávka môžu byť na základe vzájomnej dohody príslušných orgánov zaistené, ponechané, aby pokračovali v preprave v nezmenenom stave alebo s odstráneným obsahom, prípadne s obsahom úplne alebo čiastočne nahradeným.

Článok 11
Úradné zisťovanie

1.	Na žiadosť dožadujúceho colného orgánu začne dožiadaný colný orgán úradné zisťovanie týkajúce sa konaní, ktoré sú alebo môžu byť v rozpore s vnútroštátnymi colnými predpismi dožadujúcej zmluvnej strany. Výsledky  úradného zisťovania sa oznámia dožadujúcemu colnému orgánu. 
2.	Úradné zisťovanie sa vykonáva v súlade s vnútroštátnymi právnymi predpismi dožiadanej zmluvnej strany. Dožiadaný colný orgán koná vo vlastnom mene.
3.	Na požiadanie môže dožiadaný colný orgán povoliť, aby úradníci dožadujúceho colného orgánu boli prítomní na  úradnom zisťovaní. 
4.	V prípadoch vymedzených touto dohodou, keď sa predstavitelia colného orgánu jednej zmluvnej strany nachádzajú na území štátu druhej zmluvnej strany, sú povinní  kedykoľvek sa preukázať úradným splnomocnením. Nesmú byť uniformovaní a nesmú mať pri sebe zbraň. 

Článok 12
 Forma a obsah žiadosti o poskytnutie pomoci

1.	Žiadosť podľa tejto dohody sa vyhotovuje v písomnej forme. K žiadosti sa priložia informácie a doklady nevyhnutné na jej vybavenie. Možno prijať aj ústnu žiadosť, ktorá musí byť bez zbytočného odkladu potvrdená písomne. 
2.	Žiadosť podľa odseku 1 musí obsahovať tieto údaje:
a)	označenie dožadujúceho colného orgánu,
b)	požadované opatrenie,
c)	predmet a dôvod žiadosti,
d)	stručný opis spôsobu porušenia colných predpisov,
e)	presné a podrobné údaje o osobách, ktoré sú cieľom úradného zisťovania, 
f)	prehľad dôležitých skutočností a uskutočnených úradných zisťovaní.
3.	Komunikácia medzi colnými orgánmi prebieha v anglickom jazyku alebo v jazyku prijateľnom pre dožiadaný a dožadujúci colný orgán. Informácie, doklady a iné oznámenia sa zasielajú nielen v pôvodnom jazyku, ale aj preložené do anglického jazyka alebo jazyka prijateľného pre dožiadaný a dožadujúci colný orgán.
4.	Ak žiadosť nezodpovedá formálnym požiadavkám, možno požiadať o jej opravu alebo doplnenie; vykonanie bezodkladných  opatrení tým nie je dotknuté. 
5.	Informácie podľa tejto dohody možno nahradiť informáciami v elektronickej forme, podanými akýmkoľvek spôsobom na rovnaký účel. Súčasne sa poskytnú všetky dôležité materiály alebo údaje, týkajúce sa výkladu alebo použitia týchto informácií. 

Článok 13
Použitie  informácií a dokumentov

1.	Získané informácie sa použijú len na účely ustanovené v tejto dohode. Na iné účely ich možno použiť len s predchádzajúcim písomným súhlasom colného orgánu, ktorý ich poskytol.
2.	Informácie oznámené v  súlade s touto dohodou majú dôvernú povahu a použijú sa len na služobné účely. Sú predmetom služobného tajomstva a sú chránené ako rovnaký druh informácií podľa príslušných vnútroštátnych právnych predpisov zmluvnej strany, ktorá ich prijala. 
3.	Colné orgány môžu v súlade s účelom a ustanoveniami tejto dohody použiť získané informácie a písomnosti ako dôkazy vo svojich správach a svedectvách v súdnom alebo v správnom konaní. 
4.	Použitie takýchto informácií a písomností ako dôkazu na súdoch a ich dôkazná sila sa určí v súlade s vnútroštátnymi právnymi predpismi.

Článok 14
Ochrana osobných údajov

1.	Získané osobné údaje možno využiť len na účely a podľa podmienok stanovených dožiadaným colným orgánom. Dožiadaný colný orgán môže určiť ďalšie obmedzenia týkajúce sa použitia osobných údajov, ak by zamýšľané použitie ohrozilo ochranu osobných údajov evidovaných osôb alebo by bolo akýmkoľvek iným spôsobom v rozpore s vnútroštátnymi právnymi predpismi dožiadanej zmluvnej strany.
2.	Na žiadosť colného orgánu poskytujúceho osobné údaje, colný orgán, ktorý  tieto údaje dostal, oboznámi dožiadaný colný orgán o využití získaných údajov a dosiahnutom výsledku. 
3.	Osobné údaje možno poskytnúť len orgánom činným v trestnom konaní. Takéto údaje sa poskytnú iným orgánom, len ak s tým dožiadaný colný orgán vopred vyslovil súhlas. 
4.	Dožiadaný colný orgán je povinný overiť platnosť a správnosť údajov, ktoré sa majú poskytnúť. Ak dožiadaný colný orgán zistí, že sa poskytli nesprávne údaje alebo dôverné osobné údaje, musí o tom bez meškania informovať dožadujúci colný orgán. Ak je to potrebné, dožadujúci colný orgán musí osobné údaje opraviť, zničiť, vymazať alebo vrátiť.
5.	Nesprávne údaje, neúplné údaje alebo údaje, ktoré nie sú potrebné, musí colný orgán opraviť alebo vymazať z vlastného podnetu alebo na požiadanie. Colný orgán osobné údaje vymaže, ak nie sú naďalej potrebné.
6.	Osobné údaje sa evidujú v schválených registroch a zabezpečí sa ich účinná ochrana pred neoprávneným zverejnením, zmenou, zničením, poškodením alebo neoprávneným prístupom k nim.

Článok 15
Znalci a svedkovia

1.	Ak o to požiadajú súdy alebo orgány činné v trestnom konaní jednej zmluvnej strany, ktoré prejednávajú alebo vyšetrujú porušenie colných predpisov, môže colný orgán druhej zmluvnej strany splnomocniť svojich úradníkov, aby v rozsahu svojho splnomocnenia vystúpili pred týmito súdmi alebo orgánmi činnými v trestnom konaní ako znalci alebo svedkovia. Títo úradníci poskytnú svedectvo alebo výpoveď o skutočnostiach, ktoré zistili pri výkone svojich povinností. Žiadosť o takéto vystúpenie musí jasne určovať v akej veci a v akom rozsahu bude úradník vystupovať.
2.	Úradník požiadaný o vystúpenie ako svedok alebo znalec má právo odoprieť poskytnutie svedectva alebo výpovede, ak je oprávnený alebo povinný tak konať podľa vnútroštátnych právnych predpisov svojho štátu alebo vnútroštátnych právnych predpisov štátu dožadujúcej zmluvnej strany.

Článok 16
Výnimky z povinnosti poskytnúť pomoc 

1.	Ak by vyhovenie žiadosti o poskytnutie pomoci mohlo spôsobiť narušenie suverenity, bezpečnosti, verejného záujmu alebo iných dôležitých záujmov zmluvnej strany alebo by spôsobilo porušenie jej priemyselného, obchodného alebo služobného tajomstva, colný orgán môže poskytnutie pomoci odmietnuť, poskytnúť pomoc čiastočne, alebo jej poskytnutie podmieniť splnením určitých podmienok alebo požiadaviek. 
2.	Ak nie je možné takejto žiadosti o poskytnutie pomoci vyhovieť, dožadujúcemu colnému orgánu sa to bez zbytočného odkladu oznámi s uvedením dôvodov odmietnutia poskytnutia pomoci. 
3.	Ak dožadujúci colný orgán žiada o poskytnutie pomoci, ktorú sám nie je schopný poskytnúť, ak by o to bol požiadaný, upozorní na túto skutočnosť vo svojej žiadosti. Dožiadaný colný orgán zváži, či vyhovie takejto žiadosti.

Článok 17
Náklady na poskytnutie pomoci 

	Colné orgány zmluvných strán sa zrieknu nárokov na vzájomnú úhradu nákladov, ktoré vznikli pri vykonávaní tejto dohody, s výnimkou úhrady nákladov na znalcov, svedkov, tlmočníkov a prekladateľov, ktorí nie sú štátnymi zamestnancami. 

Článok 18
  Územné uplatňovanie

	Táto dohoda sa uplatňuje na colnom území Slovenskej republiky a na colnom území Chorvátskej republiky.

Článok 19

1.	Vykonávaním tejto dohody sú poverené colné orgány zmluvných strán. Colné orgány sa dohodnú o podrobnostiach vykonávania tejto dohody.  
2.	Colné orgány zmluvných strán môžu zabezpečiť priamy vzájomný kontakt medzi útvarmi poverenými úradným zisťovaním.

Článok 20
Zmeny a doplnky

Táto dohoda môže byť menená a doplňovaná na základe vzájomnej dohody zmluvných strán. Zmeny a doplnky musia byť vykonané písomnou formou a nadobudnú platnosť v súlade s článkom 21 ods. 1. 

Článok 21
Záverečné ustanovenia

1.	Táto dohoda podlieha schváleniu v súlade s vnútroštátnymi právnymi predpismi zmluvných strán. Nadobudne platnosť deväťdesiatym (90) dňom po vzájomnom písomnom oznámení zmluvných strán diplomatickou cestou, že boli splnené všetky podmienky ustanovené vnútroštátnymi právnymi predpismi na nadobudnutie platnosti tejto dohody.

2.	Táto dohoda sa uzaviera na dobu neurčitú. 

3.	Každá zo zmluvných strán môže dohodu písomne vypovedať diplomatickou cestou. Platnosť dohody skončí tri mesiace odo dňa doručenia oznámenia o výpovedi druhej zmluvnej strane.

4.	Konania začaté pred dňom skončenia platnosti tejto dohody, budú ukončené v súlade s ustanoveniami tejto dohody.

Dané v ........................................  dňa  ................................... 2003 v dvoch pôvodných vyhotoveniach, každé v jazyku slovenskom, chorvátskom a anglickom, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku.

       Za vládu 					                  	                   Za vládu 
Slovenskej republiky                                                     		Chorvátskej republiky